Blaise Pascal

Blaise Pascal (* 19. jún 1623, Clermont-Ferrand, Francúzsko – † 19. august 1662, Paríž) bol francúzsky náboženský filozof, matematik, fyzik, prozaik. Iniciátor kresťanského existencializmu. 

Podľa Pascala je človek, konečná bytosť uprostred medzi nekonečnom a ničím, sám časťou univerza, nemôže pochopiť nerozlučné spojenie všetkých vecí celku, univerzum; poznávanie je poznávaním konečného z nekonečného, v ktoré možno iba veriť a cítiť ho, nie však už poznať. Preto sa veľké duše, ktoré nadobudli všetky ľudské poznatky, prinavracajú späť k nevedomosti, odovzdávajú sa zjaveniu a milosti, mystériu. Náboženská pravda sa zakladá na „logique du coeur“ (logike srdca), na subjektívnom zážitku mystického dosvedčenia Boha. Pascalove náčrty apológie kresťanstva vydali posmrtne jeho priatelia pod názvom Pensées sur la religion (1669).

Pascal zavádza do filozofie metódu iracionálnej intuície, ktorú nazýva srdcom (coeur) alebo niekedy aj inteligenciou, a kladie ju proti rozumu (raison). Túto filozofickú metódu citu nazýva aj duchom jemným, ktorý dokáže poznať vec jedným pohľadom, a nie postupom rozumného uvažovania, ktorým sa vyznačuje duch geometrický.

Boha nemožno dokazovať, Boha možno jedine cítiť v srdci (Dieu sensible au coeur). Túto teóriu, ktorá vyplynula z jeho náboženského záujmu, generalizuje a citová intuícia sa mu stáva základom všetkého poznania. Každé rozumové uvažovanie sa koniec koncov musí zastaviť pri veciach a pojmoch, ktoré už ďalej nemožno definovať a ktoré nemožno dokázať; tu nastupuje poznanie priame, ktoré nám poskytuje citová intuícia, z ktorého je  poznanie odvodené, pretože rozumové poznanie je závislé a teda druhotné. Len tam, kde cítime, máme istotu; tam, kde odvodzujeme, sme plní neistoty.

Dielo 
 Traité du triangle arithmétique, 1654
 Entretien avec M. de Saci sur Epictète et Montaigne (Rozhovor s pánom de Saci o Epiktetovi a Montaignovi), 1655
 L'Esprit géométrique (Duch geometrický)
 L'Art de persuader (Umenie presvedčiť)
 Pensées, nap. 1655 an. - hlavné dielo, slov. Myšlienky. Bratislava: Chronos 1995
 Lettres écrites à un Provincial par un de ses amis (List vidiečanovi od jedného z jeho priateľov), nap. 1656-1657, slov. Listy proti Jezuitom. Bratislava: Vydavateľstvo politickej literatúry, 1965
 Traité relatif à la cycloide'' (Rozprava o cykloide), 1658

Pozri aj 
 filozofia 17. storočia
 relativizmus

Iné projekty

Externé odkazy 
 

Francúzski filozofi
Francúzski matematici
Francúzski fyzici
Osobnosti na francúzskych bankovkách
Osobnosti z Clermont-Ferrandu